ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๕๐๐ กิโลโวลต์

จากสถานีไฟฟ้าย่อยน้ำพอง ๒ ไปยังสถานีไฟฟ้าย่อยอุดรธานี ๓

(ฉบับที่ ๒)

โดยที่เห็นสมควรกำหนดเขตสำรวจสายส่งไฟฟ้าขนาด ๕๐๐ กิโลโวลต์ จากสถานีไฟฟ้าย่อยน้ำพอง ๒ จังหวัดขอนแก่น ไปยังสถานีไฟฟ้าย่อยอุดรธานี ๓ จังหวัดอุดรธานี เป็นการเพิ่มเติม

อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไปเพื่อเลือกแนวสำหรับก่อสร้างสายส่งไฟฟ้าขนาด ๕๐๐ กิโลโวลต์ จากสถานีไฟฟ้าย่อยน้ำพอง ๒ ไปยังสถานีไฟฟ้าย่อยอุดรธานี ๓ ในท้องที่ตำบลโคกสูง อำเภออุบลรัตน์ จังหวัดขอนแก่น เป็นการเพิ่มเติมจากที่เคยประกาศกำหนดเขตสำรวจไว้ในราชกิจจานุเบกษา ฉบับประกาศและงานทั่วไป เล่ม ๑๒๓ ตอนพิเศษ ๑๑๖ ง เมื่อวันที่ ๘ พฤศจิกายน ๒๕๔๙ โดยมีเขตเดินสายไฟฟ้าด้านละไม่เกิน ๔๐ เมตร

ทั้งนี้ ตั้งแต่พ้นกำหนดสามสิบวันนับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๖ มีนาคม พ.ศ. ๒๕๕๐

สุธารัตน์ อังจันทร์เพ็ญ

รองผู้ว่าการพัฒนา ผู้ทำการแทน

ผู้ว่าการการไฟฟ้าฝ่ายผลิตแห่งประเทศไทย